KCE วิ่งเกิน 3% ทะลุแนวต้าน 105 บ.
KCE วิ่งเกิน 3% ลุ้นกำไรปี 60 โตเด่น ล่าสุด ณ เวลา 11.56 น. อยู่ที่ 105 บาท บวก 3.50 บาท หรือ 3.45% สูงสุด 105.50 บาท ต่ำสุด 102.50 บาท ด้วยมูลค่าซื้อขาย 196.05 ล้านบาท ด้าน บล.เคทีบี (ประเทศไทย) แนะซื้อ
3 ก.พ. 2560

ผู้สื่อข่าวรายงานว่า ราคาหุ้นบริษัท ไทย เอ็น ดี ที จำกัด (มหาชน) หรือ KCE ล่าสุด ณ เวลา 11.56 อยู่ที่ 105 บาท บวก 3.50 บาท หรือ 3.45% สูงสุด 105.50 บาท ต่ำสุด 102.50 บาท ด้วยมูลค่าซื้อขาย 196.05 ล้านบาท ขณะที่ดัชนีหุ้นไทยโดยรวมบวก 0.46%
 
ขณะที่นายพิธาน องค์โฆษิต กรรมการผู้จัดการ KCE เปิดเผยว่า บริษัทตั้งเป้ารายได้ปี 60 จะเติบโตได้ 10-15% จากได้รับคำสั่งซื้อของลูกค้าใหม่เข้ามาเพิ่มขึ้น และจากลูกค้าเก่าเข้ามาอย่างต่อเนื่อง โดยปัจจุบันบริษัทมีสัดส่วนรายได้ราว 97% มากจากต่างประเทศ และอีก 3 % เป็นในประเทศ
ทั้งนี้ จากการดำเนินโยบายต่างๆของ นายโดนัลด์ ทรัมป์ ประธานาธิบดีสหรัฐ โดยเฉพาะเรื่องการปรับขึ้นภาษีการนำเข้า บริษัทยืนยันว่าจะไม่ส่งผลกระทบต่อ KCE เนื่องด้วยบริษัทมีสัดส่วนการส่งออกไปยังสหรัฐเพียง 20% ใกล้เคียงกับตลาดเอเชียที่อยู่ในระดับ 20% ขณะที่ตลาดหลักคือ ยุโรป 60% แต่กลับมองเป็นปัจจัยบวกต่อบริษัทฯมากกว่า เนื่องจากคู่แข่งส่วนใหญ่เป็นผู้ผลิตในจีน ซึ่งหากนายทรัมป์ดำเนินนโยบายจริง ก็น่าจะทำให้จีนน่าจะได้รับผลกระทบอย่างมีนัยสำคัญ ประกอบกับ สินค้าของบริษัทเป็นเพียงชิ้นส่วนไม่ใช่สินค้าสำเร็จรูป และเป็นสินค้าที่ตลาดในสหรัฐยังมีความต้องการอยู่
นอกจากนี้บริษัทเตรียมงบสำหรับการลงทุนปีนี้ไว้ที่ 500 ล้านบาทเพื่อขยายกำลังการผลิตของโรงงานแห่งใหม่ที่ลาดกระบัง ซึ่งผลิตแผ่นพิมพ์วงจร (PCB) เฟส 3 กำลังการผลิต 3 แสนตารางฟุต จากปัจจุบันมีกำลังการผลิตรวมที่ 3.2 ล้านตารางฟุต ซึ่งกำลังการผลิตที่เพิ่มขึ้นจะช่วยหนุนรายได้ของบริษัทให้เพิ่มขึ้นอย่างมีนัยสำคัญด้วย
ส่วน บล.เคทีบี (ประเทศไทย) ระบุในบทวิเคราะห์แนะนำซื้อ KCE ให้แนวรับ 99.00-100.00 บาทแนวต้าน 105.00-108.00 บาท โดยโครงสร้างราคา KCE ที่ปรับตัวลงมาลึกจนเข้าใกล้แนวรับสำคัญที่เส้นค่าเฉลี่ย 200 วัน อีกทั้งไม่ทำจุดต่ำใหม่ ประกาอบกับสัญญาณที่ Oversold มากๆ ทำให้มีโอกาสเกิด Technical Rebound ได้ในไม่ช้า